Нямецкі кампазітар Рыхард Вагнер больш за 20 гадоў ствараў оперную тэтралогію “Пярсцёнак Нібелунгаў”. У чатырох эпічных операх – “Золата Рэйна”, “Валькірыі”, “Зігфрыд” і “Пагібель багоў” – кампазітар здолеў сфармуляваць актуальныя маральныя праблемы свайго часу, уклаўшы іх у вусны пракаветных міфічных герояў. Вагнер скептычна меркаваў, што сучаснікі не ацэняць яго твораў належным чынам, але ўсё склалася з дакладнасцю наадварот. У другой палове ХІХ стагоддзя немцы адчувалі вострую патрэбу ў агульнай нацыянальнай ідэі, якую нечакана далі ім вагнераўскія рамантычныя оперы. Можна смела сцвярджаць, што немцаў тады аб’ядналі дзьве рэчы: палітыка Бісмарка і музыка Вагнера.